**Лексика**

Тілдегі сөзді және сөздердің жиынтығын зерттейтін тіл білімнің саласын лексикология деп атайды. Грек тілінің lexis – «сөз», logos – «ілім» деген сөздерінен жасалған термин. Әрбір тілдің лексикасында сөздер көп әрі сан түрлі болатыны белгілі. Лексикадағы сөздер заттар мен құбылыстардың атауын, түр-түсін, саны мен сапасын, мөлшері мен шамасын, көлемін, мезгілін, қимылын т.б. мағыналарын білдіреді.

Лексикология – лексиканың ғылым ретіндегі атауы. Ол *семасиология*(сөз мағынасы, оның өзгеруі, ауысуы), *этимология* (сөздің шығу тегі, төркіні, ең алғашқы мағынасы), *фразеология* (тұрақты сөз тіркестері), *лексикография*(сөздерді жүйелеу және сөздік жасау ерекшеліктері) деп аталатын салалардан тұрады.

**Сөз және мағына**

Тіл-тілдегі сөздер дыбыстар тіркесінен тұрады. Дыбыстар тіркесі белгілі бір заңдылықтар мен ережелерге бағына тіркеседі. Сөздің дыбыстық жағы оның сыртқы бейнесі болса, мағынасы – ішкі мазмұны. Бұған қарап барлық сөздерде мағына болады деуге де болмайды. Тілде мағынасынан айырылған сөздер де кездеседі. Шылау, көмекші сөздердің нақты мағыналары жоқ, тек атауыш сөздермен тіркесіп, оларға қосымша мағына үстейді.

**Сөз мағынасы** – белгілі бір зат, құбылыс, сан, сапа, мөлшер, көлем, шама, қимыл, әрекет туралы түсінік беретін дыбыстар, қимыл, әрекет туралы түсінік беретін дыбыстардың жүйелі тіркесі.

Сөздердің мағынасы – тілдің ұзақ даму кезеңдерінің нәтижесі. Мағына өзгеріп, жаңарып, жоғалтып та отырады. Қазіргі қазақ тілінде қолданылып жүрген сөздердің бірқатары алғашқы мағынасын сақтаса, енді біреулері қосымша, үстеме мағыналармен өзгерген. Сөздердің беретін лексикалық мағыналары, өзгеру ерекшеліктері, шығу тектері түсіндірме, этимологиялық, диалектологиялық сөздерде көрсетіледі.

**Сөздің тура және ауыспалы мағынасы**

Сөздің зат пен құбылыстың, сан мен сапаның т.б. мағына түрлерінің белгілерімен тікелей байланысып, сол жөнінде нақты ой тудыруын, **тура мағына** деп атайды. Мысалы: **ақ көйлек** дегендегі **ақ** – қара түске қарама-қарсы заттың түсі, ал **ақ** **жүрек** дегендегі **ақ** «таза», «адал», «пәк» деген мағыналарға ауысады.

Ауыспалы мағына – сөз мағынасын екінші бір мағынасымен алмастыру. Ауыспалы мағынаның негізгі тура мағынадан алынады. Ауыспалы мағына сөз тіркестері мен сөйлемде ғана анықталады. Жеке тұрғанда (тіркес, сөйлемге мүше болмаған жағдайда) сөз тек тура мағынада ғана болады.

**Сөз мағынасының басқа мағынаға ауысуы**

**Метафора тәсілі** – сөз мағынасын салыстыру, жақындату негізінде астарлы тың мағына жасау. Мысалы: **Өзім – күнмін, өзім – от.** (Мағжан). Осындағы **«күнмін», «от»** метафора тәсілі арқылы ауыспалы мағынаға ие болған.

**Метонимия** – зат, құбылыс атауларының екінші бір зат, құбылысқа шектестігі, ұласпалылығы негізінде жұмсалуы. Мысалы: **Ақпа құлаққа айтсаң, ағып кетер, құйма құлаққа айтсаң, құйып алар** (мақал). **Ақпа құлақ** «ұғымсыз» мағынасын**, құйма құлақ** «зерек» мағынасын ауыстырып тұр.

**Синекдоха** – жалпының орнына жалқы, бүтіннің орнына бөлшек немесе керісінше қолданылатын мағына. Мысалы: **Көп қорытады, терең батырады.** Мақалда **көп** «халық», «ел» мағынасын береді.

Сөздің қолдану сапасының өзгеріп, атап айтсақ, **жалпыхалықтық** **лексикадан** (жалпыхалықтық лексика – белгілі бір тілде сөйлейтін халықтың барлығына түсінікті сөздер) **арнаулы** **лексикаға** (арнаулы лексика – белгілі бір тілде сөйлейтін халықтың барлығына бірдей түсінікті бола бермейтін, тек бір сала, бір мамандық иелері ғана түсінікті сөздер) өтуі арқылы ауыспалы түрде жасалуы – қазіргі тілде қолданылатын сөзжасамның өнімді тәсілдерінің бірі. Мысалы: **теңдеу, алу, азайту, қосу** етістіктерінен математикалық терминдер, **түбір, қосымша, жалғау** т.б. сөздерден лингвистистикалық терминдер (линвистика – тілді зерттейтін ғылым) жасалған.

**Көп мағыналы сөздер**

Кез келген тілдегі байырғы сөздер жаңа сөз, жаңа мағына жасауға негіз болады. Тілдегі байырғы сөздердің тура мағынасы арқылы жаңадан бір немесе одан да көп қосымша немесе туынды мағыналар жасалады. Бұл тілдің сөздік қорын байыта түседі.

Тілдің алғашқы тура мағынасының екі немесе одан да көп мағынаға ие болуын сөздің **көп мағыналылығы** деп атайды. Тіл білімінде бұны **полисемантизм** (грек тілінің **poly** – «көп» және **sema** – «белгі» деген сөздерінен құралған) дейді.

**Көп мағыналы сөздердің ерекшеліктері**

1. Бір негізден, бір сөзден таралады.
2. Бір сөз табына қатысты болады.
3. Түпкі мағына бірлігі сақталады.

Мысалы: **кілт**.

1. Есікті, қақпақты, әйтеуір жабық затты ашатын құрал: **Назым үйдің**

**кілтін ала шықты.**

1. Істің, әрекеттің шешілу жолы: **Негізгі кілт – оқығандарды жинау.**
2. Зат, құбылыс, әрекеттің негізі, бастамасы: **Жұмбақ істің кілті Айшаның әңгімесінен кейін ашылды.**

**Тұрақтты сөз тіркестері**

Тілде еркін сөз тіркестері, тұрақты сөз тіркестері деген терминдер бар.

Еркін сөз тіркестері – өзі аты айтып тұрғандай, тіркестегі сөздер еркін, орындарын басқа сөздермен ауыстыра болатын сөздер. Мысалы: **жасыл қала** – әдемі **қала немесе жасыл кітап, қызық кітап** т.б.

Тұрақты сөз тіркестері дегеніміз – тілде екі немесе одан да көп сөздермен тіркесіп бір ғана мағынаны беретін сөздер. Тіл білімінде тұрақты сөз тіркестерін **фразеологизмдер** деп те атайды. Мысалы: **ит тұмсығы өтпес** (қалың, ну), **қоян жүрек** (қорқақ), **беті бүлк етпеу** (ұялмау) т.б.

**Тұрақты сөз тіркестерінің негізгі белгілері**

1. Тіркес құрамында кемінде екі сөз болуы керек.
2. Сөздердің орны өзара ауыстырылмайды.
3. Тіркес құрамындағы сөздерді басқа сөздермен өзгертуге келмейді.
4. Тіркес құрамындағы сөздер жеке–жеке мағына бермей, барлығы тұтас бір мммааағыыынннаны ашады.
5. Сөйлем құрамында бір бүтін тұлға ретінде жұмсалады.

Тұрақты сөз тіркестері идиома және фраза деп бөлінеді.

**Идиома** – тіркес құрамындағы сөздерді бөлуге келмейтін, мағына тұтастығы тіркеспен бірге анықталатын сөздер тобы. Мысалы: **мұрнын көкке көтеру** (менменсу), **қара қылды қақ жару** (адал), **аузына ақ ит кіріп, қара ит шығу** (қатты балағаттап ұрсу), **салы суға кету** (ұнжырғасы түсу) т.б.

**Фраза** – тіркес құрамындағы сөздердің біреуі болса да, бастақы лексикалық мағынасын сақтап тұратын сөз тіркесінің түрі. Мысалы: **тепсе темір үзу** (мықты), **бұраң бел** (нәзік, жіңішке бел), **алма мойын** (әдемі мойын), **асқар тау** (биік тау) т.б.

Қазақ тілі – тұрақты сөз тіркестеріне бай тіл. Тілдегі көркемдеп, бейнелеп жеткізудің әрі нақты суретті көзге елестете жеткізудің құралы болатын тұрақты сөз тіркестері сөздігі «Қазақ тілінің фразеологиялық сөздңгңнде» (І.Кеңесбаев, А., 1997) берілген.